ORDE do 12 de marzo de 2008 pola que se establecen as bases reguladoras e se procede á convocatoria pública de subvencións para a programación de accións formativas dirixidas a persoas traballadoras ocupadas, cofinanciadas polo Fondo Social Europeo para o exercicio de 2008.
CONSELLERÍA DE TRABALLO — III. OUTRAS DISPOSICIÓNS — 26/03/2008

A formación profesional continua ten como finalidade proporcionarlles ás persoas traballadoras ocupadas a formación que poidan necesitar ao longo da súa vida laboral, co fin de que obteñan os coñecementos e prácticas adecuados aos requirimentos que en cada momento precisen as empresas, e permita compatibilizar a súa maior concorrencia coa mellora da capacitación profesional e promoción individual do traballador.
Constitúen principios xerais da formación dirixida a persoas traballadoras ocupadas: o protagonismo dos axentes sociais no seu desenvolvemento; a unidade de mercado de traballo e a liberdade de circulación dos traballadores e traballadoras no desenvolvemento das accións formativas, tanto dentro do territorio español como no ámbito da Unión Europea; a consideración desta formación como instrumento esencial para garantir a formación ao longo da vida.
O Regulamento (CE) nº 1081/2006, do 5 de xullo, do Parlamento Europeo e do consello, polo que se aproban as disposicións de aplicación relativas ao Fondo Social Europeo, sinala que o fondo apoiará, entre outras, as accións nos estados membros encamiñadas a facilitar o acceso ao emprego e a inserción no mercado de traballo, as políticas de fomento e mellora da formación profesional e da formación en xeral. Así mesmo, o Regulamento (CE) nº 68/2001, do 12 de xaneiro, da comisión, regula a aplicación dos artigos 87 e 88 do Tratado CE ás axudas á formación.
A Lei orgánica 5/2002, do 19 de xuño, das cualificacións e da formación profesional, establece que a aprendizaxe permanente é un elemento esencial na sociedade do coñecemento. Inclúe esta lei dentro do ámbito da formación profesional, entre outras ensinanzas, as orientadas á formación continua nas empresas que permitan a adquisición e actualización permanente das competencias profesionais.
O Tribunal Constitucional, na Sentenza 190/2002, do 17 de outubro, establece que a materia de formación profesional ocupacional na súa modalidade de formación continua das persoas traballadoras ocupadas asalariadas ou en activo non pertence ao ámbito da educación e que, polo tanto, existe unha incardinación entre as accións formativas das persoas traballadoras ocupadas e o financiamento correspondente na materia lexislación laboral. En virtude desta sentenza, corresponderalle á Administración da Xunta de Galicia a xestión da formación profesional continua dentro do seu ámbito competencial.
O Plan Galego de Formación Profesional establece entre os seus obxectivos no ámbito da formación dirixida a persoas traballadoras ocupadas a consecución da adecuada transparencia do mercado de traballo e o axuste entre a oferta e a demanda do factor traballo, mediante o efectivo acceso ás certificacións do Sistema de Cualificacións; proporcionarlles ás persoas unha maior motivación para o progreso na súa cualificación profesional; recoñecer de forma fiable, con carácter oficial e alcance sectorial, a competencia adquirida durante a vida laboral; verificar que a preparación conseguida por calquera vía e, en particular, mediante os programas formativos, alcance o nivel de competencia establecido nas cualificacións profesionais, e, por último, sentar as bases para a implantación do Sistema de Recoñecemento e Avaliación da Competencia da Poboación Activa. Inclúe, así mesmo, un plan de incremento da cualificación da poboación ocupada e certificación da formación continua mediante o
sistema de cualificacións, así como de fomento da formación continua.
A Lei 9/2007, do 13 de xuño, de subvencións de Galicia, establece no seu artigo 5.2º que a concesión de axudas e subvencións se axustará aos principios de publicidade, transparencia, concorrencia obxectividade, igualdade e non-discriminación, aos que se axusta esta disposición.
A Lei 38/2003, do 17 de novembro, xeral de subvecións, regula os requisitos de concesión e xustificación das subvencións concedidas na Administración do Estado. Nesta lei recóllense artigos que teñen carácter básico, polo que son de aplicación á normativa nesta comunidade autónoma, e, consecuentemente, a esta orde de convocatoria.
O Decreto 7/2005, do 13 de xaneiro, crea e regula o funcionamento da Comisión Galega de Formación Profesional Continua, co obxecto de poñer en funcionamento a formación profesional continua en Galicia dentro do novo ámbito competencial e de xestión.
O obxecto desta orde é a regulación das accións formativas dirixidas a persoas traballadoras ocupadas subvencionadas todas elas pola Xunta de Galicia e cofinanciadas pola Unión Europea (Fondo Social Europeo).
O financiamento das axudas previstas nesta orde de convocatoria farase con cargo aos créditos dos programas 16.03.323B.470.0 (2.251.849 ), 16.03.323B.481.0, (1.177.140 ), que figuran na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, rexistrados cos códigos de proxecto 2007 00688 e que constitúe o importe global máximo que se destina para estas subvencións. Destas cantidades o 20% achégao a Xunta de Galicia e o 80% a Unión Europea (Fondo Social Europeo).
Consecuentemente con todo o anterior, consultados o Consello Galego de Relacións Laborais, o Consello Galego de Formación Profesional e a Comisión Galega de Formación Profesional Continua, no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Capítulo I
Disposicións xerais
Artigo 1º.-Obxecto e ámbito de aplicación.
1. Esta orde ten por obxecto regular as iniciativas de formación dirixidas a persoas traballadoras ocupadas da Comunidade Autónoma de Galicia, o seu réxime de funcionamento e financiamento así como a estrutura organizativa e de participación desta formación, cofinanciadas polo Fondo Social Europeo, correspondentes ao exercicio de 2008, xestionadas pola Consellería de Traballo, a través da Dirección Xeral de Formación e Colocación.
Artigo 2º.-Finalidade e principios.
1. As accións de formación dirixidas a persoas traballadoras ocupadas obxecto de financiamento nesta convocatoria terán como finalidade tanto a mellora das competencias e cualificacións como a actualización e especialización profesional das persoas traballadoras ocupadas, calquera que sexa o sector ou rama de actividade en que a persoa traballadora presta os seus servizos.
2. A concesión das subvencións correspondentes realizarase atendendo aos principios de concorrencia, publicidade e obxectividade.
Artigo 3º.-Accións subvencionables.
1. Defínense como accións formativas subvencionables aquelas dirixidas á adquisición de competencias profesionais, teóricas ou prácticas, estruturadas nunha unidade pedagóxica con obxectivos, contidos e duración propios, comúns a todos os participantes.
2. As accións formativas terán unha duración máxima de 250 horas. Excepcionalemente, o/a director/a xeral poderá autorizar a impartición de accións formativas de duración superior ás 250 horas pola peculiaridade da propia acción formativa ou do colectivo ao cal vai dirixida.
3. As accións formativas non poderán ter, en ningún caso, unha duración inferior a 10 horas e a participación dun traballador ou traballadora en accións formativas non poderá superar as 6 horas diarias.
4. As accións formativas poderanse executar desde o día seguinte ao da publicación desta orde no Diario Oficial de Galicia. De non concederse a subvención solicitada para as ditas accións formativas os custos serán a cargo da entidade solicitante, sen que comporte obriga ningunha para a Consellería de Traballo.
Artigo 4º.-Entidades beneficiarias.
1. Poderán ser entidades beneficiarias da concesión desta subvención para a formación; as entidades sen ánimo de lucro incluídas no censo de centros colaboradores de formación ocupacional da Consellería de Traballo, as empresas, agrupacións de empresas e as corporacións de dereito público.
2. Non poderán obter a condición de beneficiario ou entidade colaboradora as entidades en que concorra algunha das circunstancias recollidas no artigo 10 da Lei 9/2007, do 13 de xuño, de subvencións de Galicia.
3. As entidades que soliciten formación para os seus propios traballadores e traballadoras deberán presentar, xunto coa solicitude da subvención, unha certificación do número de persoas traballadoras que teña contratadas por conta allea na data de publicación desta orde.
4. De acordo co establecido no artigo 14 letra ñ) da Lei 9/2007, do 13 de xuño, de subvencións de Galicia, as entidades beneficiarias quedan informadas da existencia do Rexistro Público de Subvencións e dos extremos previstos no artigo 5 da Lei orgánica 15/1999, do 13 de decembro, de protección de datos de carácter persoal.
5. Así mesmo, e tal como se recolle no artigo 15 da Lei 9/2007, do 13 de xuño, de subvencións de Galicia, a Dirección Xeral de Formación e Colocación procederá a publicar no Diario Oficial de Galicia as subvencións concedidas, indicando a convocatoria, o programa de crédito orzamentario ao que se imputan, o beneficiario, a cantidade concedida e a finalidade ou as finalidades da subvención.
6. Igualmente, publicaranse na páxina web oficial nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
7. Os beneficiarios das axudas concedidas, tal e como se recolle no artigo 16 da Lei 9/2007, do 13 de xuño, autorizan a inclusión destas axudas no Rexistro de Axudas, Subvencións e Convenios e mais o de Sancións, creados nos artigos 44 e 45 da Lei 7/2005, do 29 de decembro, de orzamentos xerais da comunidade autónoma para o ano 2006 co contido e a forma que regulamentariamente se determine.
Artigo 5º.-Axudas.
1. Todas as accións formativas serán obxecto de subvención para compensar os custos derivados da súa execución na proporción e contía que se determine nesta orde, sempre que se trate de gastos elixibles e que se xustifiquen de acordo co establecido neste orde e no resto da normativa de aplicación. Exclusivamente nos casos de empresas que formen os seus propios traballadores, estas axudas terán límite de financimento, de acordo co establecido no artigo 8º.1 desta orde.
2. Nas accións formativas dirixidas especificamente a alumnos discapacitados incrementarase o importe total da acción formativa nun 35% co obxecto de financiar o persoal de apoio e a adaptación curricular ou do material didáctico que sexa necesario para garantir a adquisición de competencias por parte destes alumnos.
3. O cobramento destas subvencións será incompatible coa percepción de calquera outra axuda pública da mesma natureza e para a mesma acción.
Artigo 6º.-Destinatarios das accións formativas.
1. Serán destinatarios das accións formativas as persoas traballadoras ocupadas, os socios e socias traballadoras das entidades de economía social, así como os autónomos e autónomas, residentes todos eles en Galicia.
2. Terán prioridade para participar como alumnos/as:
a) Maiores de 45 anos en sectores en que se introduzan novas tecnoloxías, con emprego en sectores ou zonas en proceso de reconversión.
b) Traballadores/as con dificultades para o acceso á formación (propietarios e traballadores de microempresas, traballadores de zonas afastadas da oferta formativa).
c) Traballadores/as das Pemes.
d) Traballadores/as desfavorecidos:
-Mozos e mozas menores de 25 anos cun primeiro contrato de 6 meses ou inferior.
-Discapacitados/as en grao superior ao 33%.
-Reingresados ao mercado de traballo, tras un período de interrupción da súa vida laboral superior a 3 anos, durante os 6 primeiros meses.
-Maiores de 45 anos con niveis de formación inferiores a bacharelato.
-Reingresados/as ao mercado laboral, tras un período ininterrompido de 12 meses como desempregado, durante os 6 primeiros meses.
-Persoas desempregadas de longa duración, é decir, calquera persoa que se atope sen traballo durante máis de 12 meses consecutivos, para os efectos dos seis primeiros mesas tras a súa contratación.
e) Mulleres con independencia do sector produtivo en que se atopen encadradas.
3. As entidades impartidoras deberán acreditar documentalmente que os alumnos e alumnas están incluídos nalgún dos grupos dos puntos anteriores.
4. O persoal ao servizo das administracións públicas está excluído do ámbito de aplicación desta orde, xa que poderá participar a través dos plans específicos que se promovan de acordo co procedemento que establezan os acordos de formación continua das administracións.
Artigo 7º.-Custos subvencionables.
De acordo co que se establece no Regulamento (CE) nº 68/2001, do 12 de xaneiro, da Comisión das Comunidades Europeas, relativo á aplicación dos artigos 87 e 88 do Tratado (CE) ás axudas á formación, e sen prexuízo do establecido no Regulamento (CE) nº 1828/2006, do 8 de decembro, que fixa normas de desenvolvemento para o Regulamento (CE) nº 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e o Regulamento (CE) nº 1080/2006 do Parlamento Europeo e do Consello relativo ao Fondo Europeo de Desenvolvemento Rexional e o Regulamento (CE) nº 1081/2006, do Parlamento Europeo e do Consello, do 5 de xullo de 2006, relativo ao Fondo Social Europeo, serán subvencionables os seguintes gastos:
-Custos do persoal docente, así como os gastos de desprazamento deste persoal fóra do centro de formación, cando teña lugar por motivos directamente relacionados coa acción formativa. O pagamento aos docentes deberá ser, en todo caso, proporcional ás horas impartidas, tendo en conta o módulo económico da acción formativa.
-Os gastos de transporte necesarios para a realización de viaxes didácticas previstas no programa formativo ou as que sexan apreciadas como necesarias e autorizadas expresamente pola Dirección Xeral de Formación e Colocación.
-Outros gastos correntes tales como materiais e subministracións. Poderanse incluír neste punto o conxunto de gastos non directamente vinculados ao obxecto último pero indispensables para impartir a acción formativa, como gastos de limpeza, auga, electricidade, teléfono, combustibles, seguros e pólizas de responsabilidade civil, publicidade... Poderán incluírse, así mesmo, os gastos de alugueres, tanto de instalacións como de maquinaria.
-A amortización dos instrumentos e equipamentos en proporción á súa utilización exclusiva para o proxecto de formación de que se trate.
-Os custos dos servizos de asesoría en relación coa acción de formación. Poden imputarse neste punto os gastos de asesoría legal como informes xurídicos ou consultas xurídicas; gastos de notaría e rexistros; gastos de asesoramento técnico tales como informes técnicos, peritaxes e taxacións; gastos de asesoramento financeiro como consultoría financiera, así como gastos de xestión e coordinación das accións formativas. As entidades impartidoras non poderán imputar por este concepto un importe superior ao 15 por cento do importe total dos gastos de docencia. Estes gastos soamente serán subvencionables se están directamente relacionados e son indispensables para a adecuada preparación e execución da actividade subvencionada.
Artigo 8º.-Contía das axudas e subvencións.
1. O importe das axudas recollidas nestes programas que vaian dirixidas ás empresas que formen os seus propios traballadores non poderá exceder dos límites establecidos no Regulamento (CE) 68/2001, do 12 de xaneiro, relativo á aplicación dos artigos 87 e 88 do Tratado CE ás axudas á formación. A intensidade da axudas establecerase de acordo cos seguintes criterios:
a) Formación específica: aquela que inclúe unha ensinanza teórica e práctica aplicable directamente no posto de traballo actual ou futuro da persoa traballadora na empresa beneficiaria e que ofrece cualificacións que non son transferibles, ou só de forma moi restrinxida, a outras empresas ou a outros ámbitos laborais.
Non excederá o 25% para grandes empresas.
Non excederá o 35% para pequenas e medianas empresas.
Enténdese por pequenas e medianas empresas (PEME) as que estean constituídas polas empresas que ocupan a menos de 250 persoas e cuxo volume de negocios anual non exceda os 50 millóns de euros ou cuxo balance xeral anual non excede os 43 millóns de euros.
Incremento da intensidade.
-10%: empresas situadas en Galicia por ser rexión obxectivo número 1 para a Unión Europea.
b) Formación xeral: aquela que inclúe unha ensinanza que non é única ou principalmente aplicable no posto de traballo actual ou futuro do traballador/a na empresa beneficiaria, senón que proporciona cualificacións na súa maior parte transferibles a outras empresas ou a outros ámbitos laborais, co que mellora substancialmente a empregabilidade das persoas traballadoras.
-Non excederá o 50% para grandes empresas (250 ou máis persoas traballadoras).
-Non excederá o 70% para pequenas e medianas empresas.
Incremento da intensidade.
-10%: empresas situadas en Galicia por ser rexión obxectivo número 1 para a Unión Europea.
Incrementos adicionais tanto para a formación xeral como específica.
-10% se a formación se dispensa a traballadoras e traballadores desfavorecidos.
c) Casos particulares:
Cando o proxecto de axuda consta de compoñentes de formación xeral e específica que non poidan deslindarse para os efectos do cálculo da intensidade da axuda, e cando non se poida determinar o carácter específico ou xeral do proxecto de axuda á formación serán de aplicación as intensidades aplicables á formación específica.
d) A valoración das solicitudes e a determinación da contía da subvención fixaraa a comisión de valoración, de acordo cos criterios establecidos polo FSE. No caso de existir límite de financiamento, na resolución de concesión especificarase a porcentaxe que se subvenciona, en función dos criterios citados anteriormente.
2. Valoración económica das accións formativas:
a) Os módulos económicos aplicables para os efectos de liquidación das subvencións concedidas para o financiamento das accións formativas incluídas nesta orde serán os que a continuación se establecen en función da modalidade de impartición e do nivel da formación:
Ver referencia pdf "05800D003P006.PDF"
b) Excepcionalmente, e tendo en conta as especiais circunstancias de determinadas especialidades formativas, a Dirección Xeral de Formación e Colocación poderá autorizar, nas accións formativas de carácter presencial, a aprobación dun módulo superior, que en ningún caso poderá superar os 18  por alumno/a e hora de formación. Esta autorización deberá pedirse xunto coa solicitude.
c) Na modalidade de impartición presencial, o módulo de nivel básico aplicarase cando se trate de impartir formación en materias transversais ou xenéricas, que capacita para desenvolver competencias e cualificacións básicas.
d) O módulo de nivel medio-superior aplicarase cando a formación incorpore materias que impliquen especialización e/ou capacite para desenvolver competencias de programación e/ou dirección.
e) O importe das subvencións concretarase no produto das horas da acción formativa polo número de alumnos e polo importe do módulo que se aplique en cada caso, en función dos criterios sinalados nos puntos anteriores.
3. Segundo o artigo 27 da Lei 9/2007, do 13 de xuño, de subvencións de Galicia, as entidades beneficiarias do programa regulado nesta orde poderán subcontratar, por unha soa vez, a realización das accións formativas financiadas con cargo a esta convocatoria, tendo en conta que a subcontratación non pode supoñer un aumento do custo de execución da acción formativa. Ademais, os subcontratistas deberán facilitarlles aos organismos de auditoría e control toda a información necesaria relativa ás accións subcontratadas. No caso de accións formativas subcontratadas, a solicitude de calquera modificación respecto da execución das accións concedidas deberá ser efectuada pola entidade adxudicataria. Esta subcontratación poderá chegar ata o 100% da acción formativa.
En ningún momento se poderá subcontratar coas persoas ou entidades solicitantes de axuda ou subvención nesta convocatoria que non obtivesen subvención por non reunir os requisitos ou non alcanzar a valoración suficiente.
No non previsto neste artigo, será de aplicación o artigo 27 da lei 9/2007, do 13 de xuño de 2007, de subvencións de Galicia
Artigo 9º.-Obrigas das entidades beneficiarias.
As entidades beneficiarias das axudas deberán:
1. Requirir de cada alumno, no momento da súa incorporación, a seguinte documentación, que deberá arquivarse separadamente por cada acción formativa:
-Copia simple do DNI.
-Ficha individual.
2. Remitir á Dirección Xeral de Formación e Colocación e á delegación provincial correspondente:
a) Como mínimo, cinco días antes do inicio da acción formativa:
-As datas de inicio e remate e o horario de impartición.
-A planificación temporal dos módulos da acción formativa.
-O enderezo completo do lugar de impartición.
-A relación nominal dos docentes especificando os seus DNI.
b) O día de inicio de cada acción formativa:
-Certificación xustificativa do seu comezo e, de ser o caso, das modificacións producidas respecto dos datos sinalados no punto anterior.
3. Enviar á Dirección Xeral de Formación e Colocación:
a) Dentro dos 10 días seguintes ao inicio da acción formativa, a seguinte documentación:
Informaticamente.
-Ficha de inicio, que se cubrirá na aplicación informática SIFO na epígrafe de seguimento de cursos.
Documentalmente.
-Relación nominal dos alumnos, especificando número do DNI.
-Copia simple dos seus DNI.
-Copia da póliza de seguros contratadoS co xustificante do seu aboamento, de ser o caso.
A entidade impartidora arquivará unha copia desta documentación separadamente por cada acción formativa.
b) Mensualmente:
-Fotocopia do parte de asistencia, que poderá xerarse no SIFO unha vez cuberta a información necesaria, agás nas accións formativas de teleformación e a distancia.
4. Expoñer no taboleiro de anuncios do centro o programa completo da acción formativa temporizado por módulos, os dereitos e deberes dos alumnos e da entidade impartidora, así como a relación dos docentes e o horario. No anuncio farase referencia expresa aos organismos cofinanciadores da acción formativa, así como á porcentaxe que cofinancia cada un deles. Nas accións formativas da modalidade teleformación e a distancia esta información tamén debe estar disponible na plataforma ou, no caso da modalidade a distancia, na guía didáctica enviada co material do curso.
5. Aboarlles mensualmente aos docentes a súa remuneración. Non exime desta obriga o feito de que a entidade impartidora non percibise os anticipos previstos nesta orde.
6. Someterse ás actuacións de supervisión e control que, en calquera momento, poidan acordar os servizos competentes da Consellería de Traballo, tanto no relativo ao desenvolvemento das accións formativas como á súa xestión e tramitación administrativa.
7. Contratar un seguro de accidentes para os alumnos, que cubra tanto os riscos que poidan ter durante o desenvolvemento da acción formativa, como os do traxecto ao lugar de impartición das clases e das prácticas. A súa duración abranguerá estritamente o período da acción formativa, incluíndo expresamente as prácticas en empresas cando estas se realicen, sen que poida admitirse restrición nin exclusión ningunha por razón do medio de transporte utilizado. Esta obriga rexerá exclusivamente na parte presencial cando a acción formativa se desenvolva fóra da propia empresa. Quedan excluídos desta obriga as accións formativas impartidas nas modalidades de teleformación e a distancia.
A cobertura mínima deste seguro será a seguinte:
-No caso de morte: 36.000 .
-No caso de invalidez permanente: 42.000 .
-Asistencia médico farmacéutica: durante un ano a partir do sinistro.
8. Cando se realicen prácticas en empresas ou outras actividades relacionadas coa acción formativa, que deberán ser autorizadas polo director/a xeral de Formación e Colocación cando non figuren no programa formativo, cómpre contratar unha póliza de responsabilidade civil para facer fronte aos riscos que poidan derivar da súa realización para os bens e as persoas.
9. Velar por que todos os alumnos e alumnas dunha acción formativa reciban a mesma formación, así como o mesmo número de horas tanto teóricas como prácticas, independentemente de que a parte práctica teña lugar no propio centro ou en centros de traballo.
10. Comunicarlle á Dirección Xeral de Formación e Colocación calquera circunstancia ou eventualidade que poida afectar substancialmente a execución das accións formativas programadas, no prazo de cinco días desde que se produza.
11. Solicitar á Dirección Xeral de Formación e Colocación, con cinco días de antelación, autorización para realizar calquera modificación substancial no desenvolvemento das accións formativas.
12. Aceptar as modificacións que, de ser o caso, introduza o órgano encargado da resolución dos expedientes en relación cos termos de impartición sinalados na solicitude.
13. Someterse ás actuacións de comprobación que poida efectuar a Dirección Xeral de Formación e Colocación, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o que se achegará canta información lle sexa requirida no exercicio das actuacións anteriores.
14. Incluír en toda a documentación relativa á acción formativa o logotipo da Unión Europea (Fondo Social Europeo) e da Xunta de Galicia (Consellería de Traballo).
15. Informar o alumnado do cofinanciamento das accións formativas por parte do Fondo Social Europeo, así como dos obxectivos destes fondos.
16. Financiar os gastos que excedan dos límites da intensidade permitida no Regulamento (CE) 68/2001, de 12 do xaneiro, da Comisión, cando sexan de aplicación.
17. Todas as entidades beneficiarias de subvencións deberán acreditar, con independencia da súa contía, tanto antes de ditarse a resolución de concesión como de proceder ao cobramento das subvencións, que están ao día nas súas obrigas tributarias e sociais e que non teñen pendente de pagamento ningunha débeda, por ningún concepto, coa Administración pública da Comunidade Autónoma de Galicia. Todo isto sen prexuízo das excepcións recollidas no artigo 45 da 16/2007, Lei do 26 de decembro, de orzamentos xerais da Comunidade Autónoma de Galicia para o ano 2008.
A presentación da solicitude de concesión de axudas ou subvencións pola entidade interesada comportará autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Non obstante, o solicitante poderá denegar expresamente o consentimento, debendo presentar entón a certificación nos termos previstos regulamentariamente.
18. Toda alteración das condicións tidas en conta para a concesión das subvencións reguladas nesta orde, e en todo caso a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación das resolucións de concesión.
19. A entidade beneficiaria deberá comunicar á Dirección Xeral de Formación e Colocación a obtención de subvencións ou axudas para a mesma finalidade procedentes de calquera outra administración ou ente público.
20. No non previsto neste artigo, será de aplicación o artigo 11 da Lei 9/2007, do 13 de xuño, de subvencións de Galicia.
Artigo 10º.-Incumprimento de obrigas e reintegro.
1. Segundo o artigo 33 da Lei 9/2007, do 13 de xuño, de subvencións de Galicia procederá o reintegro total ou parcial da subvención ou da axuda pública percibida no suposto do incumprimento das condicións establecidads para a súa concesión.
2. O incumprimento por parte do beneficiario do prazo de realización ou de xustificación das accións concedidas suporá, de forma automática, a perda do dereito á percepción da axuda concedida.
3. No caso de incumprimento parcial das accións realizadas, a cantidade que vai percibir o beneficiario da subvención quedará reducida de forma proporcional ás accións non realizadas.
Artigo 11º.-Pagamento e liquidación das subvencións.
A) Documentación que hai que presentar.
-As entidades beneficiarias deberán enviar á Dirección Xeral de Formación e Colocación, dentro dos 15 días seguintes ao remate da acción formativa, a xustificación dos custos inherentes a el, a través da seguinte documentación, que deberá presentarse por cada acción formativa selada e asinada:
-Cubrir a ficha SIFO de finalización.
-Solicitude de liquidación final.
-Relación de facturas.
-Orixinal ou fotocopia compulsada de todas as facturas, nóminas e xustificantes de pagamento de todos os gastos imputables á acción formativa, que estean xustificados mediante facturas pagadas ou outros documentos contables de valor probatorio equivalente.
-Certificación dos gastos.
-Declaración complementaria do conxunto de todas as axudas solicitadas (aprobadas, concedidas ou pendentes de resolución), para a mesma acción formativa, das distintas administracións públicas competentes ou de calquera dos seus organismos, entes ou sociedades.
-Unha memoria final de actividades en que se faga constar, segundo os casos, unha descrición detallada da execución da acción formativa e dos colectivos atendidos.
-As entidades beneficiarias das axudas reguladas nesta orde deberán acreditar, con independencia da súa contía e antes de proceder ao cobramento das subvencións, que están ao día nas súas obrigas tributarias e sociais e que non teñen pendente de pagamento ningunha débeda, por ningún concepto, coa Administración pública da Comunidade Autónoma de Galicia. Todo isto sen prexuízo das excepcións recollidas no artigo 45 da lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
-Os custos das accións formativas amparadas por esta orde só poderán imputarse a partir da data do seu inicio.
B) Sistemas de pagamento.
1. O aboamento da subvención farase efectivo da seguinte forma:
a) Ata o 65% do total do orzamento de gastos de cada acción formativa, en concepto de anticipo, no momento en que a Dirección Xeral de Formación e Colocación reciba comunicación da entidade impartidora en que se notifique o inicio de cada acción formativa, así como a documentación sinalada neste artigo, de ser o caso.
b) O importe restante, unha vez rematadas todas as accións formativas e xustificados os gastos realmente efectuados en cada unha.
c) Poderán acordarse pagamentos parciais á conta da liquidación definitiva a medida que o beneficiario xustifique os libramentos anteriores, que nunca serán superiores ao 80% da subvención concedida.
d) Para o caso de que se subvencionen varios cursos a unha mesma entidade, poderanse aboar anticipos de ata o 65% da subvención concedida, unha vez que a entidade acredite o inicio do primeiro dos cursos, sempre que se constitúa garantía a favor da Consellería de Traballo (Xunta de Galicia), mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca.
A prestación da garantía axustarase ao regulado no artigo 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma na Galicia.
2. No caso de que non inicien a acción formativa o total dos alumnos/as para os/as que se aprobou, ratearase o importe a aboar ata o número máis alto de alumnos/as acadado no seu primeiro cuarto.
3. Revisada a xustificación efectuada polas entidades beneficiarias e sempre que esta se axuste ao disposto nesta orde, o Servizo de Xestión Administrativa de Formación Ocupacional e Continua da Dirección Xeral de Formación e Colocación emitirá certificación para poder facer efectiva a correspondente liquidación da axuda concedida.
Artigo 12º.-Seguimento e control das accións formativas.
1. Para verificar o cumprimento do disposto nesta orde, a Dirección Xeral de Formación e Colocación, as delegacións provinciais, ben directamente ou ben mediante os medios previstos legalmente, aplicarán un sistema de seguimento e control, que consistirá na realización de visitas ás accións formativas aprobadas e enquisas a alumnos/as e docentes, e emitirase un informe respecto do progreso da acción e do seu grao de execución en cada momento.
2. Cando nunha acción formativa se detecte a existencia de irregularidades ou deficiencias que non puidesen ser emendadas no prazo concedido para o efecto, e que incidan negativamente na súa calidade docente, procederase á súa cancelación por resolución motivada do director/a xeral de Formación e Colocación.
Capítulo II
Das accións formativas
Artigo 13º.-Accións formativas.
1. Segundo o artigo 33 da Lei 2/2007, do 28 de marzo, do traballo en igualdade de mulleres de Galicia, na totalidade das actividades formativas de formación profesional, ocupacional, continua ou de inserción laboral activa financiadas polo departamento da Administración autonómica competente en materia de traballo introducirase un módulo formativo sobre igualdade de oportunidades entre mulleres e homes e sobre corresponsabilidade familiar e doméstica, cunha duración de cinco horas nos cursos de duración menor ou igual a cincuenta horas e de dez horas nos cursos de duración superior a cincuenta horas.
2. A data límite para o remate e xustificación das accións formativas será o 15 de novembro de 2008.
Artigo 14º.-Selección de alumnos/as.
1. Como norma xeral, a selección dos alumnos/as participantes nas accións formativas realizaraa a entidade adxudicataria a través de convocatoria pública, que deberá publicarse, como mínimo, nun dos xornais de maior tiraxe da provincia correspondente. No anuncio en prensa os logotipos deberán figurar coa seguinte distribución: na parte superior esquerda o da Xunta de Galicia, na parte superior dereita o da Unión Europea (Fondo Social Europeo), e na parte inferior dereita o do centro impartidor.
2. Excepcionalmente, por razón da peculiaridade do colectivo a que se dirixe a acción formativa a entidade poderá seleccionar directamente o alumnado, logo de autorización do director/a xeral de Formación e Colocación.
3. Nas accións formativas en que, a pesar de que se intentase completar o número de alumnos e alumnas, diminúa o número de participantes ata unha cantidade inferior ao 50 por 100 do número programado, poderán ser canceladas pola Consellería de Traballo. En caso de cancelación, a entidade terá dereito a unha indemnización, que será proposta pola comisión de valoración prevista no artigo 19º e aprobada polo director/a xeral de Formación e Colocación, calculada de acordo co principio de proporcionalidade.
4. O alumnado que resulte seleccionados para unha acción formativa poderán asistir simultaneamente a outra incluída dentro da programación recollida nesta orde sempre que haxa total compatibilidade horaria entre elas. Salvo autorización expresa do/a director/a xeral de Formación e Colocación, por causas excepcionais debidamente xustificadas, os alumnos e alumnas non poderán causar baixa nunha para acceder a outra dentro desa programación.
5. No caso de que se produzan baixas durante o desenvolvemento da acción formativa, as entidades impartidoras poderán incorporar alumnos dentro do seu primeiro cuarto.
Artigo 15º.-Dereitos e deberes dos/as alumnos/as.
1. A formación será gratuíta en todo caso para todo o alumnado das accións formativas incluídas nesta orde. As entidades impartidoras poderán recibir outras achegas que non poderán ter, en ningún caso, carácter público.
2. Terán a obriga de asistir e/ou seguir con aproveitamento as accións formativas, e de facilitar a documentación que lles sexa solicitada pola entidade impartidora. No caso de que as faltas de asistencia sen xustificar dalgún alumno ou alumna superen o 25% das horas lectivas, poderá ser dado de baixa na acción formativa.
3. Os alumnos e alumnas que rematen as accións formativas con aproveitamento, e asistisen ou realizasen como mínimo o 75% das súas horas lectivas, recibirán un diploma que será xerado na Dirección Xeral de Formación e Colocación.
4. Os alumnos que non teñan dereito a diploma poderán recibir, se o solicitan, unha certificación polas horas e módulos aos que asistisen.
Artigo 16º.-Modalidades de impartición das accións formativas.
1. As accións formativas poderán ser presenciais, a distancia convencional, teleformación ou mixtas. Cando as accións formativas inclúan, en todo ou en parte, formación a distancia, esta deberá realizarse con soportes didácticos que supoñan un proceso de aprendizaxe sistematizado para o participante, que necesariamente será complementado con asistencia titorial.
A modalidade de teleformación entenderase aplicada cando o proceso de aprendizaxe das accións formativas se desenvolva co apoio de tecnoloxías de información e comunicación en liña (teleformación).
2. As acciones formativas presenciais poderán organizarse en grupos cun máximo de 25 participantes. Nas acciones de formación a distancia (incluídas as desenvolvidas mediante teleformación) disporase, como mínimo, dun titor por cada 80 participantes. Nas accións mixtas respectaranse os citados límites, segundo a respectiva modalidade formativa.
3. En todo caso, no anexo II da solicitude deberá especificarse expresamente a modalidade pola que optan, e, se é mixta, indicarán as horas de cada unha delas.
4. Nas modalidades a distancia convencional, en teleformación e na parte a distancia da modalidade mixta o sistema de impartición deberá incluír evidencias necesarias para comprobar que o alumnado recibe a formación impartida.
Capítulo III
Da convocatoria pública
Artigo 17º.-Solicitudes.
1. As entidades que desexen colaborar na impartición das accións formativas previstas nesta orde deberán formalizar a correspondente solicitude no modelo normalizado que se publica como anexo I a esta orde, e que se subministrará nas delegacións provinciais da consellería, na Dirección Xeral de Formación e Colocación ou en calquera das oficinas administrativas de información ao público, subscrita pola persoa titular ou representante legal da entidade coa debida acreditación e deberá ir acompañada da seguinte documentación:
a) Documentación acreditativa da representatividade suficiente para asinar a solicitude.
b) No caso de entidades que non sexan centro homologado de formación profesional ocupacional da Consellería de Traballo, licenza municipal de apertura dos locais onde se vai impartir a acción formativa. No seu defecto, este documento poderá ser substituído por algún dos seguintes:
-Centros de titularidade municipal: certificación do secretario ou secretaria municipal no que se acredite que os lugares de impartición dos cursos son aptos para esta finalidade.
-Entidades privadas: declaración responsable do seu representante legal no que se faga constar esta circunstancia (deberá axustarse ao anexo III desta orde).
-Entidades públicas (centros de formación, centros sanitarios, etc.): calquera outro documento que acredite a súa idoneidade para impartir formación.
c) Unha ficha por cada unha das accións formativas no modelo normalizado segundo o anexo II.
d) Unha memoria-proxecto na que se fará referencia, polo menos, aos seguintes extremos:
-Descrición da acción formativa, na que se especificará o programa formativo curricular así como a xustificación do programa.
-Xustificación documental da experiencia da entidade solicitante na impartición de accións formativas de semellante naturaza.
e) Declaración de conxunto de todas as solicitudes efectuadas ou concedidas para a mesma acción formativa, das distintas administracións públicas competentes.
f) Declaración responsable de non estar incurso en supostos de prohibicións para obter a condición de beneficiario de subvencións.
2. As solicitudes dirixiranse ao director/a xeral de Formación e Colocación e poderán presentarse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos das entidades beneficiarias e da súa publicación na citada páxina web.
Artigo 18º.-Prazo.
1. O prazo de presentación de solicitudes será dun mes contado desde o seguinte á publicación desta orde.
2. No suposto de que a solicitude non cumpra os requisitos sinalados na convocatoria ou de que a documentación achegada conteña erros ou sexa insuficiente requirirase o solicitante para que, nun prazo de 10 días, emende a falta ou achegue os documentos preceptivos, con indicación de que, se non o fai así, se considerará desistido da súa solicitude, logo de resolución que así o declare.
Artigo 19º.-Instrución do procedemento.
1. O órgano instrutor do procedemento é a Dirección Xeral de Formación e Colocación.
2. O procedemento que se seguirá na tramitación e instrución dos expedientes será o de concorrencia competitiva regulado no artigo 19.1º da Lei 9/2007, do 13 de xuño, de subvencións de Galicia, coas concrecións que se establecen nos seguintes puntos.
3. Recibidas as solicitudes procederase ao estudo e a cualificación destas pola comisión de valoración que, unha vez analizada a documentación achegada polas entidades solicitantes, emitirá informe sobre os expedientes aplicando os criterios de valoración establecidos nesta orde.
4. Unha vez puntuados os expedientes pola comisión de valoración, serán informados pola Comisión Galega de Formación Continua.
5. Á vista dos expedientes e dos informes preceptivos que se emitan, a Dirección Xeral de Formación e Colocación, como órgano instuctor, formulará proposta de resolución.
6. Para os efectos previstos neste artigo, a comisión de valoración estará composta polo subdirector/a xeral de Formación Ocupacional e Continua, que a presidirá, e serán vogais o xefe/a de servizo de Planificación de Formación Ocupacional e Continua, que actuará como secretario ou secretaria, e dúas persoas que sexan técnicos/as da Dirección Xeral de Formación e Colocación.
7. Se, por calquera causa, cando a comisión de valoración teña que examinar as solicitudes, algún dos seus compoñentes non puidese asistir, será substituído pola persoa que, para o efecto, designe o/a director/a xeral de Formación e Colocación.
8. Criterios de valoración:
a) Que a/as entidade/es formen os seus propios traballadores 40 puntos.
Que a entidade non formen os seus propios traballadores 0 puntos.
b) Contido das accións formativas ata 20 puntos:
-Carácter estratéxico respecto do tecido produtivo de Galicia: 10 puntos.
-Accións formativas de alfabetización informática, de sensibilización ambiental, prevención de riscos laborais ou formación para a igualdade: 5 puntos.
-O carácter xeral da formación. Considerarase xeral aquela formación que proporcione cualificacións para varias empresas: 5 puntos.
c) Inclusión das accións solicitadas no sistema de cualificacións: valoraranse aquelas especialidades que, estando incluídas nalgún dos certificados de profesionalidade publicados, inclúan módulos que se poidan considerar complementarios destes, é dicir, que pertenzan á mesma área ou ocupación pero que non estean desenvolvidos: 10 puntos.
d) Experiencia e calidade da entidade solicitante no desenvolvemento da acción formativa de semellante natureza:
-Entidades con experiencia e calidade acreditada por un período inferior ou igual a 3 anos: 20 puntos.
-Entidades con experiencia e calidade acreditada por un período entre 3 e 6 anos: 25 puntos.
-Entidades con experiencia e calidade acreditada por un período superior a 6 anos: 30 puntos.
Puntuarase con -30 puntos aquelas entidades das que se tivesen informes negativos en anos anteriores.
e) O emprego da língua galega na realización das accións formativas punturase con 10 puntos.
Para poder acceder á programación será necesaria unha puntuación mínima de 45 puntos.
Artigo 20º.-Resolución.
A resolución dos expedientes de axudas, unha vez emitido informe pola comisión galega de Formación Continua, e fiscalizada a proposta pola Intervención Delegada, corresponderalle ao director/a xeral de Formación e Colocación por delegación do conselleiro de Traballo, e deberá ser notificada aos interesados no prazo de 10 días desde que se produzan. Notificada a resolución definitiva, os interesados propostos como beneficiarios disporán dun prazo de dez días para a súa aceptación, transcorrido o cal sen que se producise manifestación expresa, entenderase tacitamente aceptada.
As entidades deberán acreditar con anterioridade a ditarse a proposta de resolución de concesión que están ao día no cumprimento das súas obrigas tributarias e fronte á Seguridade Social, de acordo co establecido no artigo 14.1º c) da Lei 38/2003, do 17 de novembro, xeral de subvencións e no artigo 11.e) da Lei 9/2007, do 13 de xuño, de subvencións de Galicia. Todo isto sen prexuízo das excepcións establecidas no artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
2. A resolución dos expedientes deberá producirse no prazo de tres meses contados a partir do día seguinte ao da publicación desta orde e deberá ser notificada aos interesados no prazo de 10 días desde que se diten. Transcorrido o citado prazo sen que recaese resolución expresa, os interesados entenderán desestimada a súa solicitude.
3. Contra as resolucións ditadas ao abeiro desta orde, que esgotan a vía administrativa, poderase interpoñer recurso ante a xurisdición contencioso-administrativa, no prazo de dous meses contados a partir do seguinte ao da súa notificación, de conformidade co disposto na Lei 29/1998, do 13 de xullo, reguladora desta xurisdición.
4. Non obstante, poderase optar por interpor contra estas resolucións recurso de reposición, no prazo dun mes contado a partir do día seguinte ao da súa notificación ante o mesmo órgano que a ditou. Neste caso non caberá interpor o recurso contencioso-administrativo antes citado mentres non recaia resolución expresa ou presunta do recurso de reposición, de acordo co disposto na Lei 4/1999, do 13 de xaneiro, modificadora da Lei 30/1992, do 26 de novembro.
Disposicións adicionais
Primeira.-A realización das accións de formación previstas nesta orde e a conseguinte concesión de subvencións será financiada con cargo aos programas 16.03.323B.470.0 e 16.03.323B.481.0, (1.177.140 ), rexistrados cos códigos de proxecto 2007 00688 que figuran na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
Segunda.-En todo o non previsto nesta orde, será de aplicación o establecido na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña ao establecido nesta lei, e na Lei 38/2003, do 17 de novembro, xeral de subvencións no que sexa de aplicación, quedando os beneficiarios das axudas reguladas nesta orde suxeitos ao réxime normativo previsto nas citadas disposicións.
Terceira.-As axudas recollidas nesta orde estarán suxeitas ao que dispón o Regulamento (CE) nº 68/2001, do 12 de xaneiro, da Comisión, relativo á aplicación dos artigos 87 e 88 do Tratado CE ás axudas á formación, publicado no Diario Oficial de las Comunidades Europeas do 13 de xaneiro de 2001.
Cuarta.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Quinta.-Poderán efectuarse resolucións complementarias cando existan fondos provenientes de renuncias de subvencións inicialmente concedidas, así como de ampliacións, xeraciones ou incorporacións de crédito. O importe ampliado será obxecto de publicación no Diario Oficial de Galicia sen que iso supoña unha nova apertura do prazo de presentación de solicitudes.
Sexta.-Apróbase a delegación de atribucións do conselleiro de Traballo no/a director/a xeral de Formación e Colocación para a autorización, disposición, recoñecemento da obriga e proposta de pagamento das subvencións reguladas nesta orde; para a resolución dos procedementos de reintegro; así como para ditar as correspondentes resolucións de concesión.
Disposicións derradeiras
Primeira.-Autorízase o director/a xeral de Formación e Colocación para ditar, no ámbito das súas competencias, as resolucións e instrucións necesarias para o desenvolvemento e execución desta disposición.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de marzo de 2008.
Ricardo Jacinto Varela Sánchez
Conselleiro de Traballo
Ver referencia pdf "05800D003P006.PDF"